VW se baanbrekerbus... | Maroela Media
Daar is 'n nostalgie wat met 'n Kombi gepaardgaan. Ou herinneringe word opgeroep – David Kramer, padkos en die lang pad see toe, 'n wildtuinvakansie, kamp en draairoomyse. Die Caravelle se tweekleur-afwerking verseker dat 'n tikkie nostalgie behoue bly terwyl die moderne kajuit en afwerkings die kombi in die 21ste eeu inlui.
Ek het onlangs pa geword en ná die landwye inperking vakansieplanne vir April deurmekaargekrap het – is dit geskuif na einde November. Ek besit 'n halftonbakkie, en my vrou 'n Hyundai i20. Albei voldoende in hul eie reg, maar nie een van hulle is regtig 'n groot gesinsbuks om 'n vakansie, en al baba se benodighede wat moet saamry, aan te durf nie.
Gelukkig kon ek met Volkswagen se opgeknapte Caravelle 2.0BiTDI 146kW Highline 4Motion die lang pad aandurf. Al is dié die jongste Caravelle, dra hy steeds die kenmerkende ontwerp van 'n Volksiebus, nou net baie deftiger.
Die twee groot glydeure is elektronies en jy hoef net liggies aan die handvatsels te trek dan gly die deure self oop. Daar is ook 'n knoppie op die sleutel en op die paneelbord om sake verder te vergemaklik. Die agterste ry sitplekke kan op spore vorentoe gly terwyl die eerste ry sitplekke ook in die rondte gedraai of platgeslaan kan word. Wanneer die voorste sitplekke omgedraai word verander die agterste kajuit in 'n klein sitkamer en daar is selfs 'n konsole wat in 'n klein opvoutafeltjie verander. Daar is talle hokkies en vakkies waar jy onder meer jou slimfoon kan herlaai, koppel of bêre. Met sewe sitplekke en plek vir 'n wavrag bagasie is die Caravelle die perfekte ryding om jou gesin in gerief en met styl te vervoer.
Ook goed aangesien baba Lara 'n waentjie, wieg, drastoeltjie, bottels, doeke, melk, kos en vele meer nodig het om gemaklik te wees. Volkswagen se Caravelle het 'n groot genoeg kattebak om alles in te sluk.
Die N3 na Natal se Noordkus is in 'n japtrap deur die Caravelle verorber. Volkswagen se nuwe Caravelle word deur 'n opgeknapte 2,0 viersilinder dubbelturbodiesel met 146 kW en 450 Nm aangedryf. Krag word deur 'n 7-spoed dubbelkoppelaar DSG ratkas aan al vier wiele gestoot. Op die oop pad kan die Caravelle naby aan sy beweerde 8,2 ℓ/ 100 km brandstofverbruiksyfer kom. Dit gee vir die Caravelle 'n reikafstand van 976 km op 80 ℓ diesel.
Die Caravelle is 'n puik gesinsryding met oor genoeg plek en funksionaliteit wat sorg vir pure rygenot. Gemak, ruimte en weelde maak die lang pad see toe soveel korter. Die Caravelle ry heerlik stil en sag en ondanks sy grootte is daar meer as genoeg verbysteek-krag. Die outomatiese ratkas sorg vir seepgladde ratwisseling met krag wat na al vier die wiele gestoot word. Onbelemmerde sig en gemaklike sitplekke maak van die Caravelle 'n lekker toerbus wat voorsiening maak vir elke lid van die gesin.
Volkswagen se 2.0BiTDI Highline 4Motion Caravelle. (Foto: Verskaf)
Dit is baie maklik om die Caravelle op te som. Volkswagen skaaf al sedert 1949 aan die konsep… 72 jaar lank. Daar is nou nét die Caravelle in die reeks beskikbaar, maar die res van die Kombi-reeks word binnekort opdateer. In Suid-Afrika is 'n Kombi sinoniem met groot gesinne, en mens kan sien hoekom.
Volkswagen Caravelle 2.0 BiTDI 146 kW Highline 4Motion DSG 146 kW/ 450 Nm 8,2 ℓ/ 100 km R1 116 600
Die reeks word gedek deur 'n 3 jaar/ 120 000 km waarborg en 5 jaar/ 60 000 km omvattende instanhoudingsplan.
Hyundai H1 2.5 VGTi Elite 125 kW/ 441 Nm 9,8 ℓ/ 100 km 5 jaar/ 150 000 km voertuigwaarborg
5 jaar/ 90 000 km diensplan R732 900
Ford Tourneo Custom 2.0SiT SWB Limited 136 kW/ 415 Nm 6,7 ℓ/ 100 km 4 jaar/ 120 00 km waarborg
6 jaar/ 90 000 km diensplan R763 200
5 jaar/ 100 000 km diensplan R895 995
Toyota Quantum 2.8 VX Premium 115 kW/ 420 Nm 8,7 ℓ/ 100 km 3 jaar/ 100 000 km waarborg
9 dienste diensplan R985 600
Mercedes-Benz V250d 140 kW/ 440 Nm 6,7 ℓ/ 100 km 2 jaar/ onbeperkte km waarborg
5 jaar/ 100 000 km omvattende instandhoudingsplan R1 186 757
Die Caravelle en V-klas sit heel bó aan dié segment. Die Hyundai en Ford is winskope en sit saam, dán is die Kia en Quantum in 'n ander klas wat luuksheid aanbetref. Die Kia en Mercedes-Benz is die kleinstes tussen dié almal terwyl die Hyundai en Toyota die meeste sitplekke bied. Elkeen is uniek op sy eie manier. Gaan toetsbestuur almal, een sal aan jou vereistes voldoen.
Ek sal absoluut graag 'n kar soos die he vir my familie van sewe, maar teen die prys wat gevra word is die kar ongelukkig buite die bereik van meeste mense.
Is die vergelykende voertuie op julle lys ook almal 4 wiel aangedrewe, soos die Caravelle?
Ons het verlede jaar vir ons n Toyota Quantum 2.8 VX Premium gekoop en komende van my vrou wat haar Toyota VX Cruiser ingeruil het kan ek die voertuig regtig aanbeveel. Afwerking is duursaam en stylvol. Sitplek uitleg werk fantasties en sit BAIE gemaklik, die en langpad van NW af Kaap toe was n fees teen n gemaklike spoed van 150km/h. Trek selfs ons dubbel-as Exclusive sonder enige probleme teen 110km/h. Padhou-vermoe op grondpad (Ons bly op n plaas buite die dorp), teer droog of nat is fantasties, automaties, klein draai radius genoegsame "ground clearance" vir grondpad gebruik, "Traction control"… Lees meer »